Hihi no wende gũthoma ũhoro ũyũ na %%?
Bibilia Intaneti-inĩ | NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Hihi no wende gũthoma ũhoro ũyũ na %%?
-
Ndawa ya kũimbia ya Afarisai (1-3)
-
Wĩtigere Ngai, no ti andũ (4-7)
-
Kuumbũra Kristo (8-12)
-
Ngerekano ya gĩtonga kĩarĩ kĩrimũ (13-21)
-
Tigai gwĩtanga (22-34)
-
Gũikara twĩiguĩte (35-40)
-
Mũramati mwĩhokeku na mũramati ũtarĩ mwĩhokeku (41-48)
-
Ti thayũ, no nĩ nyamũkano (49-53)
-
Bata wa gũkũũrana mahinda (54-56)
-
Kũiguithania na ũrĩa ũgũthitangĩte (57-59)
12 O hĩndĩ ĩyo, rĩrĩa kĩrĩndĩ kĩa andũ ngiri nyingĩ gĩacemanĩtie hamwe na nĩ gĩakinyanganaga, akĩamba kwĩra arutwo ake atĩrĩ: “Mwĩmenyererei ndawa ya kũimbia ya Afarisai, nĩyo ũhinga.
2 No gũtirĩ ũndũ mũhithe biũ ũtakaaguũrio, na gũtirĩ hitho ĩtakaamenyeka.
3 Nĩ ũndũ ũcio-rĩ, ũndũ o wothe ũrĩa muugaga mũrĩ nduma-inĩ ũkaaiguo ũtheri-inĩ, naguo ũrĩa mũheehanagĩrĩra tũnyũmba-inĩ twanyu twa thĩinĩ nĩ ũkaahunjio kuuma nyũmba igũrũ.
4 Ningĩ ngũmwĩra atĩrĩrĩ arata akwa, mũtigetigĩre arĩa moragaga mwĩrĩ na thutha ũcio matirĩ ũndũ ũngĩ mangĩhota gwĩka.
5 No nĩ ngũmwĩra nũ mwagĩrĩirũo nĩ gwĩtigĩra: Mwĩtigĩrei Ũrĩa ũrĩ na hinya wa kũũraga mũndũ na kũmũikia thĩinĩ wa Jehanamu arĩkia kũmũũraga. Ngũmwĩra mwĩtigagĩre Ũcio.
6 Githĩ tũnyoni tũtano tũtiendagio tũthendi twĩrĩ twa thogora mũnini? Ĩndĩ gũtirĩ o na kamwe ga tuo Ngai ariganagĩrũo nĩko.
7 No nginya njuĩrĩ cia mĩtwe yanyu ciothe nĩ itarĩtwo. Mũtigetigĩre; inyuĩ mũrĩ a bata gũkĩra tũnyoni tũingĩ.
8 “Ngũmwĩra atĩrĩ, mũndũ ũrĩa wothe ũnyumbũraga mbere ya andũ, Mũrũ wa mũndũ nĩ akaamumbũra mbere ya araika a Ngai.
9 No ũrĩa ũkangaana mbere ya andũ nĩ agakaanwo mbere ya araika a Ngai.
10 Na mũndũ o wothe waragia ũũru igũrũ rĩa Mũrũ wa mũndũ, nĩ akooherũo, no ũrĩa wothe ũrumaga roho mũtheru ndakooherũo.
11 Rĩrĩa makaamũtwara mbere ya mĩcemanio ya mũingĩ, anene a thirikari, na athani, mũtikanatangĩke nĩ ũrĩa mũkuuga kana kĩrĩa mũkuuga mũgĩĩtetera,
12 nĩ gũkorũo roho mũtheru nĩ ũkaamũruta o hĩndĩ ĩyo maũndũ marĩa mwagĩrĩirũo nĩ kuuga.”
13 Hĩndĩ ĩyo mũndũ ũmwe warĩ thĩinĩ wa kĩrĩndĩ akĩmwĩra atĩrĩ: “Mũrutani, ĩra mũrũ wa maitũ tũgayane indo iria ciatigirũo nĩ baba.”
14 Nake akĩmwĩra: “Mũndũ ũyũ, nũ ũnduĩte mũcirithania kana mũtuithania wanyu inyuerĩ?”
15 Agĩcoka akĩmeera: “Ikaragai mũhingũrĩte maitho manyu na mwĩmenyerere ũkoroku wa mĩthemba yothe, tondũ o na rĩrĩa mũndũ arĩ na ũingĩ, muoyo wake ndumanaga na indo iria arĩ nacio.”
16 Nĩ ũndũ ũcio akĩmahe ngerekano, akiuga: “Mũgũnda wa mũndũ ũmwe warĩ mũtongu nĩ waciarire wega.
17 Kwoguo akĩambĩrĩria kwĩĩra na ngoro atĩrĩ, ‘Rĩu ngwĩka atĩa na ndirĩ na kũndũ gwa gũcokanĩrĩria magetha makwa?’
18 Agĩcoka akiuga: ‘Ngwĩka atĩrĩ, ngũtharia makũmbĩ makwa njake mangĩ manene makĩria, na kũu nĩkuo ngũcokanĩrĩria irio ciakwa na indo ciakwa ciothe,
19 njoke ndĩĩre atĩrĩ: “Ũrĩ na indo nyingĩ njega icokanĩrĩirio cia kũhũthĩra mĩaka mĩingĩ; hurũka, ũrĩe na ũnyue na wĩgangare.”’
20 No Ngai akĩmwĩra, ‘Kĩrimũ gĩkĩ, ũtukũ ũyũ nĩ marenda gũkũruta muoyo. Indo iria ũcokanĩrĩirie-rĩ, igũgĩtuĩka cia ũ?’
21 Ũguo noguo gũthiaga harĩ mũndũ ũrĩa ũcokanagĩrĩria mũthithũ nĩ ũndũ wake mwene no ti mũtongu maitho-inĩ ma Ngai.”
22 Agĩcoka akĩra arutwo ake atĩrĩ: “Nĩkĩo ngũmwĩra, tigai gũtangĩkĩra mĩoyo yanyu ũhoro-inĩ wĩgiĩ kĩrĩa mũkũrĩa kana kĩrĩa mũkwĩhumba.
23 Nĩ gũkorũo muoyo nĩ wa bata gũkĩra irio na mwĩrĩ nĩ wa bata gũkĩra nguo.
24 Mwĩciriei ũhoro wa mahuru: Matihandaga mbegũ kana makagetha; matirĩ nyũmba cia kũiga irio kana makũmbĩ; ĩndĩ Ngai nĩ amaheaga gĩa kũrĩa. Githĩ mũtikĩrĩ a bata gũkĩra nyoni?
25 Nũ gatagatĩ-inĩ kanyu ũngĩhota kuongerera mũkono ũmwe harĩ ũtũũro wake nĩ ũndũ wa gwĩtangĩkĩra?
26 Na angĩkorũo mũtingĩhota gwĩka kaũndũ kanini ta kau-rĩ, mũragĩtangĩka nĩ ũndũ wa maũndũ macio mangĩ nĩkĩ?
27 Wĩciriei ũrĩa mahũa makũraga: Matiĩnogagia kana makogotha ndigi; no ngũmwĩra atĩrĩ, o na Suleimani na riri wake wothe ndaagemete ta rĩmwe rĩamo.
28 Rĩu-rĩ, angĩkorũo ũguo nĩguo Ngai ahumbaga mĩmera ya gĩthaka ĩrĩa ĩkoragwo ho ũmũthĩ na rũciũ ĩgaikio mwaki-inĩ-rĩ, githĩ ndarĩkĩmũhumbaga o na makĩria, inyuĩ mũrĩ na wĩtĩkio mũnini!
29 Nĩ ũndũ ũcio tigai gwĩtanga nĩ kĩrĩa mũkũrĩa na kĩrĩa mũkũnyua, na mũtige gwĩthĩnia mũno;
30 tondũ maũndũ macio mothe nĩmo andũ a thĩ mathingataga na kĩyo, ĩndĩ Ithe wanyu nĩ oĩ nĩ mũbataraga maũndũ macio.
31 Ithenya rĩa ũguo, caragiai Ũthamaki wake, namo maũndũ macio mangĩ mothe nĩ mũrĩongagĩrĩrũo.
32 “Mũtigetigĩre inyuĩ karũũru kanini, tondũ Ithe wanyu nĩ onete arĩ wega kũmũhe Ũthamaki.
33 Endiai indo cianyu na mũheane iheo cia tha. Mwĩthondekerei tũmondo twa mbeca tũrĩa tũtakũraga, mũthithũ ũrĩa ũtabuthaga kũrĩa igũrũ, kũu gũtarĩ mũici ũngĩkuhĩrĩria na gũtarĩ memenyi cingĩrĩa.
34 Nĩ gũkorũo harĩa mũthithũ wanyu ũrĩ, hau nĩho ngoro cianyu o nacio irĩkoragwo.
35 “Ikaragai mwĩhumbĩte na mwĩhaarĩirie na mũgwatĩtie matawa manyu,
36 mwagĩrĩirũo gũkorũo mũtariĩ ta arũme metereire mwathi wao acoke kuuma ũhiki-inĩ, nĩguo rĩrĩa arĩũka na aringaringe, mamũhingũrĩre o rĩo.
37 Gũkena nĩ ngombo icio rĩrĩa mwathi wacio arĩcoka acikore ciĩiguĩte! Ngũmwĩra atĩrĩ na ma, ekwĩhotora na aciĩre cikare metha-inĩ na oke harĩ cio acitungatĩre.
38 Na angĩũka ũtukũ gatagatĩ kana o na thaa kenda, na acikore ciĩhaarĩirie, gũkena nĩcio!
39 No menyai ũndũ ũyũ, korũo mwene nyũmba nĩ aamenyete ithaa rĩrĩa mũici egũka, ndangĩarekire nyũmba yake ĩtuuo.
40 O na inyuĩ ikarai mwĩhaarĩirie, nĩ gũkorũo ithaa rĩrĩa mũtarecirĩria-rĩ, nĩrĩo Mũrũ wa mũndũ egũka.”
41 Petero agĩcoka akĩmũũria: “Mwathani, hihi ngerekano ĩno nĩ ithuĩ ũrera kana nĩ nginya andũ othe?”
42 Nake Mwathani akiuga: “Nũ kũna mũramati ũrĩa mwĩhokeku na mũũgĩ, ũrĩa mwathi wake akaamũra arũgamĩrĩre ndungata ciake nĩguo aciheage rwĩga rwacio rwa irio rwa gũciigana ihinda rĩrĩa rĩagĩrĩire?
43 Gũkena nĩ ngombo ĩyo mwathi wayo angĩgoka amĩkore ĩgĩka ũguo!
44 Ngũmwĩra atĩrĩ na ma, nĩ akaamĩamũra ĩrũgamĩrĩre indo ciake ciothe.
45 No ngombo ĩyo ĩngĩkeĩra na ngoro atĩrĩ, ‘Mwathi wakwa ndaroka narua,’ na yambĩrĩrie kũhũũra ndungata cia arũme na cia atumia na kũrĩa na kũnyua na kũrĩwo,
46 mwathi wa ngombo ĩyo agooka mũthenya ũrĩa ĩterĩgĩrĩire na ithaa rĩrĩa ĩtaramenya, na nĩ akaamĩherithia mũno na amĩtuĩre hamwe na arĩa matarĩ ehokeku.
47 Nayo ngombo ĩrĩa yataũkĩirũo nĩ wendi wa mwathi wayo no ndĩigana kwĩhaarĩria kana gwĩka ũrĩa aamĩathĩte nĩ akaamĩhũũra iboko nyingĩ.
48 No ĩrĩa ĩtaataũkĩirũo no ĩgĩka maũndũ mangĩtũma ĩhũũrũo, ĩkaahũrũo iboko nini. Ũrĩa kũrĩ nĩ atĩ, mũndũ o wothe waheirũo maũndũ maingĩ, noguo akoorio maũndũ maingĩ, nake ũrĩa wehokeirũo kũrũgamĩrĩra maũndũ maingĩ, nĩ akoorio maũndũ maingĩ makĩria.
49 “Niĩ ndookire gwakia mwaki gũkũ thĩ, na ingĩkĩenda ũndũ ũngĩ ũrĩkũ angĩkorũo nĩ ũrĩkĩtie kũgwata?
50 Hatarĩ nganja, harĩ ũbatithio ũrĩa ngũbatithio naguo, no kaĩ nĩ hatĩrĩrĩkĩte mũno nginya rĩrĩa ũkaarĩka-ĩ!
51 Hihi mũgwĩciria ndookire kũrehe thayũ gũkũ thĩ? Aca tiguo, no ngũmwĩra atĩrĩ, ndookire kũrehe nyamũkano.
52 Tondũ kuuma rĩu, kũrĩkoragwo na andũ atano a mũciĩ ũmwe marĩ na nyamũkano, atatũ makaamũkana na erĩ, na erĩ makaamũkana na atatũ.
53 Marĩamũkanaga, mũthuri na mũrũ wake nake mũriũ akaamũkana na ithe, mũtumia na mwarĩ nake mwarĩ akaamũkana na nyina, nyaciara akaamũkana na mũtumia wa mũrũwe nake mũtumia wa mũrũwe akaamũkana na nyaciarawe.”
54 Ningĩ agĩcoka akĩra kĩrĩndĩ atĩrĩ: “Rĩrĩa muona itu rĩkiumĩra mwena wa ithũĩro-rĩ, o rĩmwe mugaga, ‘Nĩ gũkũgĩa kĩhuhũkanio,’ na noguo gũtuĩkaga.
55 Na rĩrĩa muona rũhuho rwa mwena wa mũhuro rũkĩhurutana, mugaga, ‘Nĩ gũkũgĩa ũrugarĩ,’ na noguo gũtuĩkaga.
56 Inyuĩ hinga ici, nĩ mũmenyaga gũkũũrana ũrĩa thĩ na rĩera itariĩ, no nĩ kĩĩ kĩgiragia mũmenye gũkũũrana ũhoro wa ihinda rĩrĩ?
57 Ningĩ-rĩ, mwagaga gũtua inyuĩ ene maũndũ marĩa ma ũthingu nĩkĩ?
58 Kwa mũhaano-rĩ, rĩrĩa ũrathiĩ kũrĩ mũtongoria hamwe na mũndũ ũrĩa ũgũthitangĩte, wĩrutanĩrie kũiguithania nake o mũrĩ njĩra-inĩ nĩguo ndagagũtware kũrĩ mũcirithania, nake mũcirithania akũneane kũrĩ mũthigari wa igooti, nake mũthigari wa igooti agũikie njera.
59 Ngũkwĩra atĩrĩ, ndũrĩ hĩndĩ ũkoima kuo o nginya ũkaarĩha gathendi ka mũthia.”
Tũma
Tũma
NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Luka 12
Gĩkũyũ
Thoma Bibilia Intaneti-inĩ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
kik_Latn kik_Latn kik_Latn unk kik_Latn unk kik_Latn unk kik_Latn unk kik_Latn unk kik_Latn unk kik_Latn unk kik_Latn unk kik_Latn unk kik_Latn unk kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn cjk_Latn kik_Latn kik_Latn eng_Latn